Tercera edició de A LA LLUNA DE L’ALTER
dt., 06/06/2023 - 09:19

L’Àrea de Festes de l’Ajuntament presenta el programa del cicle musical A LA LLUNA DE L’ALTER que enguany comptarà amb les actuacions d’Eva Gómez i Andreu Valor.

La cantautora d’Almenara Eva Gómez, acompanyada de Laura Miñarro, obrirà el 6 de juliol l’edició d’este 2023 amb el seu darrer projecte EL CEL I LES FORMES DEL VENT, un cant a l’evidència i a tot allò que condiciona la nostra existència, mitjançant una personal cançó d’autora amb tocs de rumba i folk; fresca, poètica, contemporània. Un treball que porta entre camins i senderes, ple d’energia i bones sensacions.

El dijous 27 de juliol serà el torn per a Andreu Valor, premi Carles Santos 2020 al millor disc de cançó d'autor i millor gira i premi Ovidi 2022 al millor disc de cançó d'autor. Més de 1000 concerts i 9 discos, avalen la seua trajectòria com un dels cantautors valencians més consolidats del panorama actual. Per a Andreu Valor cada actuació és un gran repte, el repte de superar-se cada dia, ja siga en un concert intimista o en un concert de gran format. En aquesta gira, ens presenta el seu últim disc i espectacle: UN NOU MÓN.

Com ve sent habitual, els concerts començaran a les 22:30 a l’emblemàtic Parc de l’Alter. A més a més, per a tot aquell que vullga sopar abans de les actuacions, les clavariesses de la Mare de Déu del Carme col·laboraran prestant servei de barra. En definitiva, comptem amb tots els ingredients per a passar una estona molt agradable A LA LLUNA DE L’ALTER.